Americanii pompează bani în Republica Moldova: Finanțează refacerea sistemelor de irigații pentru 16.000 de hectare de teren arabil

agrointeligenta.ro - 14 mai 2014 00:33

Distribuie pe Facebook

Fermierii moldoveni au toate motivele să fie mulțumiți de atenția pe care o primesc din partea vecinilor, dar și din partea marilor puteri internaționale, printre care și SUA. Un nou proiect finanțat în totalitate de americani va reface sistemele de irigații pe o suprafață totală de 16.000 de hectare de teren agricol, investiția din Republica Moldova ridicându-se la 262 de milioane de dolari!

Lucrările au demarat

Un sistem de irigare cu ţevi sparte şi pompe ruginite. În asemenea condiţii s-au obişnuit fermierii din Moldova să dezvolte agricultura, iar peisajul se regăseşte practic în fiecare regiune a ţării. Fără irigaţii, în fiecare an agricultorii duceau practic o luptă zadarnică cu arşiţa, iar tehnologiile moderne le vedeau doar în proiecte şi peste hotare. Acum, unul din visurile agricultorilor este realizat de Guvernul SUA. Peste 16 mii de hectare de teren agricol vor avea de anul viitor sisteme de irigare noi şi performante. Lucrăriile au şi demarat.

Ghenadie Leagu a revenit acum 10 ani de peste hotare, încercând să-şi facă un viitor acasă. A ales să investească în agricultură, un domeniu care i-a adus mai mult bătăi de cap şi pierderi decât câştig. Are 10 hectare de pământ, pe care are sădită o livadă, cultivă legume şi cereale. Şi cum astfel de culturi necesită şi o irigare pe măsură, aici fermierii se ciocneau de un sistem sovietic. Țevile ruginite şi pompele se defectau pe arșița cea mai mare.

Autorii proiectului promit că noul sistem de irigare va fi unul cu totul şi cu totul nou. Vor fi instalate 10 pompe, exploatarea cărora va aduce cheltuieli minime, vor fi trase 85 de km de ţevi care au un termen de exploatare de peste 60 de ani, iar toate astea vor asigura irigarea a peste 2 mii de hectare din Coşniţa.

Sistemul de irigare din Coşniţa face parte dintr-un proiect finanțat de guvernul Statelor Unite. “Noi suntem siguri că, odată ce veți avea tehnologii moderne, capital necesar și o infrastructură dezvoltată, atunci veți avea și o agricultură de succes. Această investiție este pentru ei, este un cadou pentru fermieri. Eu sunt sigur că cei peste 200 de agricultori din Coșnița sunt capabili să facă competiție la nivel internațional”, afirmă ambasadorul SUA la Chișinău, William H. Moser, citat de Teleradio Moldova.

Proiectul prevede reabilitarea mai multor sisteme de irigare, dar şi reconstrucţia unui traseu. Costul total al lucrărilor se cifrează la 262 de milioane de dolari.

Pe Instagram-ul Agrointeligența găsiți imaginile momentului din agricultură!